Imtella' Jannar 11, 2022 Rapport: Tony Dimech B'fond ta' €125,000 l-Awtorità Maltija għall-Intelliġenza Artifiċjali ser tiffinanzja diversi proġetti ta' riċerka biex ikunu żviluppati servizzi ġodda bl-intelliġenza artifiċjali. Il-Ministru għall-Ekonomija Silvio Schembri qal li l-Fond għar-Riċerka Applikata ser joħloq opportunità oħra għar-riċerkaturi biex japplikaw ir-riċerka li jkunu wettqu fi studji li jkunu għamlu fis-snin li għaddew. Biex l-intelliġenza artifiċjali tkompli tissaħħaħ b'aktar riċerka u innovazzjoni l-Awtorità Maltija għall-Innovazzjoni Diġitali flimkien mal-Ministeru għall-Ekonomija nediet fond biex tgħin riċerkaturi joħorġu b'ideat u jaraw jekk humiex prattiċi ħalli jkunu applikati għall-ġid tas-soċjetà. "Intiża biex ikun hemm riċerka applikata fuq l-intelliġenza artifiċjali biex apparti li nkunu qed nagħmlu l-implimentazzjoni tal-istrateġija jkun hemm ukoll proġetti ta' riċerka. Il-linji gwida jinsab fuq il-website tal-awtorità, fejn wieħed jista' jaċċessa biex jara l-linji gwida u japplika, u għandu ċans sal-aħħar ta' Marzu," spjega Kenneth Brincat, Kap Eżekuttiv. Il-Ministru Schembri, filwaqt li nieda l-Fond għar-Riċerka Applikata, qal li dan jammonta għal €125,000, b'kull proġett jista' jingħata massimu ta' €25,000. Il-Ministru Schembri qal li l-awtorità qed tistenna li riċerkaturi u istituzzjonijiet, flimkien mal-industrija, jippreżentaw l-ideat tagħhom biex ikunu mgħejjuna jippruvaw fil-prattika l-proġetti tagħhom u jaraw kif l-aħjar ikunu applikati. Huwa sostna li l-pajjiż huwa wieħed mill-aħjar pajjiżi fid-dinja li għandu strateġija maħsuba għall-intelliġenza artifiċjali. Iċ-Chairman tal-Awtorità, Dr Joshua Ellul, qal li Malta għandha qafas regolatorju li jgħin l-iżvilupp tal-intelliġenza artifiċjali filwaqt li jipproteġi l-integrità kummerċjali u jagħti protezzjoni lill-konsumatur. Huwa sostna li l-intelliġenza artifiċjali bdiet tintuża mis-sittinijiet, iżda llum l-użu tagħha huwa mifrux mal-aspetti kollha soċjali. Il-kriterji u l-linji gwida biex riċerkaturi jibbenefikaw minn dawn il-fondi jinsabu fuq il-website tal-Awtorità Maltija għall-Intelliġenza Artifiċjali, mdia.gov.mt.